Document ID: 32011R0950

REGOLAMENT TAL-KUNSILL (UE) Nru 950/2011
tat-23 ta’ Settembru 2011
li jemenda r-Regolament tal-Kunsill (UE) Nru 442/2011 dwar miżuri restrittivi fid-dawl tas-sitwazzjoni fis-Sirja
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215 tiegħu,
Wara li kkunsidra d-Deċiżjoni tal-Kunsill 2011/273/PESK tad-9 ta' Mejju 2011 rigward miżuri restrittivi kontra s-Sirja (1),
Wara li kkunsidra l-proposta konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u l-Kummissjoni Ewropea,
Billi:
(1)
Fid-9 ta’ Mejju 2011, il-Kunsill adotta r-Regolament (UE) Nru 442/2011 dwar miżuri restrittivi fid-dawl tas-sitwazzjoni fis-Sirja (2).
(2)
Permezz tar-Regolament (UE) Nru 878/2011 (3), il-Kunsill emenda r-Regolament (UE) Nru 442/2011 biex jestendi l-miżuri kontra s-Sirja, inkluża espansjoni tal-kriterji tal-elenkar, u probizzjoni fuq ix-xiri, l-importazzjoni jew it-trasportazzjoni taż-żejt mhux raffinat mis-Sirja.
(3)
Permezz tad-Deċiżjoni tal-Kunsill 2011/628/PESK (4) li emendat id-Deċiżjoni 2011/273/PESK, il-Kunsill qabel fuq l-adozzjoni ta’ aktar miżuri, jiġifieri projbizzjoni tal-investiment fis-settur taż-żejt mhux raffinat, iż-żieda ta’ aktar elenkar, il-projbizzjoni li jiġu kkonsenjati karti tal-flus u muniti Sirjani lill-Bank Ċentrali tas-Sirja u xi aġġustamenti għad-dispożizzjonijiet li jipproteġu lill-operaturi ekonomiċi kontra klejms relatati mal-implimentazzjoni tas-sanzjonijiet.
(4)
Dawk il-miżuri jaqgħu fl-ambitu tat-Trattat dwar il-Funzjonament tal-Unjoni Ewropea u azzjoni regolatorja fil-livell tal-Unjoni hija għalhekk meħtieġa sabiex jiġu implimentati, b’mod partikolari bil-ħsieb li tiġi żgurata l-applikazzjoni uniformi tagħhom mill-operaturi ekonomiċi fl-Istati Membri kollha.
(5)
Sabiex jiġi żgurat li l-miżuri previsti f’dan ir-Regolament ikunu effettivi, dan ir-Regolament irid jidħol fis-seħħ minnufih mal-pubblikazzjoni tiegħu,
ADOTTA DAN IR-REGOLAMENT:
Artikolu 1
Ir-Regolament (UE) Nru 442/2011 huwa b’dan emendat kif ġej:
(1)
Fl-Artikolu 1, jiddaħħal il-punt li ġej
“(j)
‘persuna, entità jew korp Sirjani’ tfisser:
(i)
l-Istat tas-Sirja jew kwalunkwe awtorità pubblika tiegħu;
(ii)
kwalunkwe persuna fiżika fis-Sirja, jew residenti hemmhekk;
(iii)
kwalunkwe persuna ġuridika, entità jew korp li jkollhom l-uffiċċju rreġistrat tagħhom fis-Sirja;
(iv)
kwalunkwe persuna ġuridika, entità jew korp fis-Sirja jew barra minnha, li jkunu, direttament jew indirettament, proprjetà ta’ wieħed jew waħda jew aktar mill-persuni jew korpi msemmijin hawn fuq, jew ikunu kkontrollati minnhom;”;
(2)
Jiddaħħal l-Artikolu li ġej:
“Artikolu 2a
Huwa pprojbit li wieħed ibigħ, iforni, jittrasferixxi jew jesporta, direttament jew indirettament, karti tal-flus u muniti ġodda b’denominazzjoni Sirjana, stampati fl-UE, lill-Bank Ċentrali tas-Sirja.”;
(3)
Jiddaħħal l-Artikolu li ġej:
“Artikolu 3c
1. Dan li ġej għandu jiġi pprojbit:
(a)
l-għoti ta’ kwalunkwe selfa jew kreditu finanzjarju lil kwlunkwe persuna, entità jew korp Sirjani msemmija fil-paragrafu 2;
(b)
il-kisba jew l-estensjoni ta’ parteċipazzjoni f’xi persuna, entità jew korp Sirjani msemmija fil-paragrafu 2;
(c)
il-ħolqien ta’ kwalunkwe impriża konġunta ma’ xi persuna, entità jew korp Sirjani msemmija fil-paragrafu 2;
(d)
il-parteċipazzjoni, konxja u b’intenzjoni, f’attivitajiet li l-objettiv jew l-effett tagħhom ikun li jaħarbu mill-projbizzjonijiet imsemmija fil-punti (a) (b) u (c).
2. Il-projbizzjonijiet fil-paragrafu 1 għandhom japplikaw għal kwalunkwe persuna, entità jew korp Sirjani involuti fit-tiftix għaż-żejt jew fil-produzzjoni jew fir-raffinar tiegħu.
3. Għall-finijiet tal-paragrafu 2 biss, għandhom japplikaw id-definizzjonijiet li ġejjin:
(a)
“esplorazzjoni ta’ żejt mhux raffinat” tinkludi l-esplorazzjoni għar-riservi taż-żejt, u t-tiftix u l-ġestjoni tagħhom, kif ukoll il-forniment ta’ servizzi ġeoloġiċi marbuta ma’ tali riservi;
(b)
“raffinar taż-żejt” tfisser l-ipproċċessar, il-kondizzjonament jew it-tħejjija taż-żejt għall-bejgħ finali tal-karburanti.
4. Il-projbizzjonijiet fil-paragrafu 1:
(a)
għandhom ikunu bla ħsara għat-twettiq ta’ obbligu li jirriżulta minn kuntratti jew ftehimiet li ġew konklużi qabel it-23 ta’ Settembru 2011;
(b)
ma jwaqqafx l-estensjoni ta’ parteċipazzjoni, jekk tali estensjoni tkun obbligu skont ftehim li ġie konkluż qabel it-23 ta’ Settembru 2011.”
(4)
L-Artikolu 10a huwa mibdul b’li ġej:
“Artikolu 10a
M’għandhom jingħataw l-ebda klejms, inklużi għal kumpens jew indemnifikazzjoni jew kwalunkwe klejm oħra ta’ din ix-xorta, bħal klejm għal tpaċija, multi jew klejms taħt garanzija, klejms għal estensjoni jew pagament ta’ bond, garanzija finanzjarja, inklużi klejms li jirriżultaw minn ittri ta’ kreditu jew minn strumenti simili b’rabta ma’ xi kuntratt jew tranżazzjoni li t-twettiq tagħhom ikun intlaqat, direttament jew indirettament, kollu jew parti minnu, bil-miżuri imposti permezz ta’ dan ir-Regolament, lill-Gvern tas-Sirja, lill-korpi pubbliċi, korporazzjonijiet u aġenziji tiegħu, jew lil kwalunkwe persuna jew entità li li tikklejma permezz tagħhom jew għall-benefiċċju tagħhom.”
Artikolu 2
L-Anness II għar-Regolament (UE) Nru 442/2011 huwa b’dan emendat skont l-Anness I għal dan ir-Regolament.
Artikolu 3
L-Anness IV għar-Regolament (UE) Nru 442/2011 huwa b’dan sostitwit bit-test stabbilit fl-Anness II għal dan ir-Regolament.
Artikolu 4
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta’ Settembru 2011.

Labels: 2
5
14
3
18